**הסיפור שלנו**

**החל מהמענק הראשון שחילקנו, עבודתנו התבססה על המחויבות העמוקה של משפחת שוסטרמן לערכי היהדות: רדיפת צדק, תיקון עולם ודרך ארץ.**

המסע הפילנתרופי שלנו התחיל בטולסה, אוקלהומה בשנת 1987. צ'ארלס ולין שוסטרמן ישבו עם ילדיהם ליד שולחן האוכל. שניהם גדלו בבתים שהדגישו את חשיבות הנתינה, וערך זה היה בין הערכים החשובים ביותר גם בבית שהקימו יחד.

בעצה אחת עם ילדיהם, החליטו צ'ארלס ולין להקים קרן משפחתית כדי להכיר תודה ולתרום למטרות ולקהילות הקרובות ביותר לליבם: העם היהודי, ישראל ועיר הולדתם האהובה טולסה. עוד בתחילת הדרך הם החליטו להתמקד בהשקעה בפוטנציאל של אנשים צעירים.\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*"אם מגיעים לאדם מבריק ומוכשר בגיל צעיר, אפשר להגיע רחוק." - צ'ארלס שוסטרמן*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ב-13 השנים הראשונות, צ'ארלס הביא לקרן את אותה פילוסופיה שהנחתה אותו כאשר ניהל את "סמסון" (Samson), חברת האנרגיה המשפחתית. הוא עשה עבודת הכנה, למד את השטח, העריך ארגונים בקפידה והתנסה עם תרומות קטנות וגדולות שאיזנו בין סיכון להחלטה מעמיקה. בין ההשקעות הגדולות של הקרן: קרן החינוך האמריקאית לישראל הפועלת לחיזוק הזיקה של סטודנטים לישראל; ארגון הלל לחיזוק החיים היהודיים בקמפוסים בארה"ב ובברית המועצות לשעבר; והקמת קמפוס של אוניברסיטת אוקלהומה בטולסה. *לקריאה נוספת:*

[***A Notable Life:******The 1987-2001 Inaugural Report***](https://www.dropbox.com/s/ci5qnfl4zf2teb3/A-Most-Notable-Life.pdf?dl=0)

אחרי מותו של צ'ארלס בשנת 2000, לין החליפה אותו כיו"ר הקרן. תחת הנהגתה, הפעילות שלנו התרחבה לתחומים ולאזורים גאוגרפיים נוספים. הקמנו את קרן שוסטרמן - ישראל כדי לבסס את עבודתנו בישראל, לצד שלוש תוכניות לקידום מעורבות של מנהיגים צעירים ומשפיעים: REALITY, ROI Community ותכנית העמיתים של שוסטרמן. לין עודדה את הקהילה היהודית לקדם מעורבות של צעירים בקהילה, הייתה לתומכת נלהבת של הכללה ושוויון, התמקדה בקהילת הלהטב"ק ופעלה במרץ למיגור תופעת ההתעללות בילדים והזנחתם, בישראל ובטולסה. *לקריאה נוספת:*

[***Lynn Schusterman's 2011 Giving Pledge Letter***](https://www.dropbox.com/s/47xsoyg3hzl8l4y/Schusterman%20Giving%20Pledge.pdf?dl=0) *ו-*[***Values in Action: Celebrating The Foundation’s 20th Anniversary***](https://www.dropbox.com/s/2x804y4pgvv1vps/Celebrating-20-Years-of-Values-In-Action.pdf?dl=0)

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

*"אנחנו חיים בתקופה של שגשוג חסר תקדים בחלקים מסוימים של העולם, עוני כבד באחרים, ורצון גובר של הדור הבא לגשר על הפער בין השניים. במסורת היהודית, רצון זה לפעול למען שינוי מגולם בביטוי 'תיקון עולם'". - לין שוסטרמן*

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

ב-2011 הגבירה סטייסי, בתם של צ'ראלס ולין, את מעורבותה בפעילות הקרן. היא הובילה את הרחבת הפעילות של הקרן בתחום החינוך (א' עד כיתה י"ב) מטולסה לרחבי ארה"ב. בזכות פעילות זו החלה סטייסי להבין איך הנגישות לחינוך איכותי נקבעת פעמים רבות על פי המוצא האתני של התלמיד או הכתובת שלו. תובנה זו הובילה את העוסקים בתחום החינוך שלנו להתמקד במענקים לפיתוח מחנכים מצוינים ונגישות שוויונית להוראה איכותית, במיוחד עבור תלמידים מקבוצות מיעוט כלכליות ואתניות.

באמצעות הפעילות של הקרן בתחום החינוך, הבינה סטייסי שחוסר השוויון עומד בבסיסן של רוב הסוגיות החשובות בחברה האמריקאית. כשסטייסי הייתה ליו"ר הקרן ב-2008, התחייבנו להציב את ערך הצדק כערך ליבה שלנו. עבורנו, צדק פירושו בניית חברה הוגנת ומכלילה יותר שיוצרת שוויון הזדמנויות לכל אדם. אנו רוצים להציב את עקרון הצדק במרכז פעילותנו בעבודתנו בחינוך (א' עד י"ב), בקהילה היהודית, במדינת ישראל ובטולסה, ולאחרונה, הרחבנו את פעילותנו גם בתחום הצדק הפלילי, הצדק המגדרי והרבייתי, ובנושא של זכויות הצבעה. ערכים נוספים המנחים אותנו הם מחויבות להשפעה, אופטימיות, ענווה ושיתוף פעולה.

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

*"מוטלת עלינו האחריות להקשיב לסיפורים של אנשים, ללמוד את ההיסטוריה שלהם ולראות את החוויות ואת נקודות המבט שלהם באופן שיאתגר את תפיסת העולם שלנו." - סטייסי שוסטרמן*

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

ואנו שואפים לעתיד שבו הן ארה"ב והן ישראל יגשימו את האידיאלים הנעלים ביותר שלהן ויתאפיינו בחברה צודקת יותר ומכלילה יותר. אנו פועלים למען צדק גזעי, מגדרי וכלכלי בארצות הברית, ולמען טיפוח חברה יהודית תוססת ומכילה יותר. בישראל, אנו פועלים למען מולדת בטוחה לעם היהודי, דמוקרטיה משגשגת וחברה מכלילה הדואגת לאנשים הפגיעים שבה. אנו שואפים לחולל ולתמוך בשינויים מערכתיים ארוכי-טווח על ידי השקעה במנהיגים, בארגונים ובמדיניות הציבורית של ארצות הברית.

בשנת 2021, שינינו את שמנו לקרן משפחת שוסטרמן, על מנת לשקף את המגוון הרחב של המענקים וההסברה שלנו, במטרה לקדם את הערכים ואת הסוגיות החשובות לנו במרחב הציבורי. במבט לעתיד, אנו שואפים להמשיך לצמוח, להתמודד עם הזדמנויות ואתגרים חדשים ולהקדיש את משאבנו ליצירת שותפויות עם ארגונים השותפים לערכים שלנו ומקדמים את החזון שלנו.

**לקריאה נוספת:**

[*“The First 30 Years of Making It Possible: The Story of Charles and Lynn Schusterman Family Philanthropies”*](https://www.amazon.com/First-Years-Making-Possible-Schusterman/dp/173218559X#סקירות של לקוחות)

**הגישה שלנו**

**השקעה בשינוי מערכתי ארוך-טווח בארצות הברית ובישראל**

אנו מאמינים שפילנתרופיה ממלאת תפקיד חיוני בטיפול בסוגיות המורכבות ביותר שעמן מתמודדת החברה שלנו. הפילנתרופיה אינה יכולה לפתור בעיות אלה לבד, אך היא יכולה לעבוד בשיתוף עם קהילות, מומחים, ארגוני חברה אזרחית וממשלות כדי לתעדף סוגיות מערכתיות, לבסס גישות חדשות ולהרחיב את ההיצע של הפתרונות הקיימים.  
  
פעילותנו הפילנתרופית בקרן שוסטרמן מתמקדת בהתמודדות עם סוגיות מערכתיות שמצריכות למידה מתמשכת, השקעה לטווח ארוך, גישות רב-גוניות ומגוון שותפים העוסקים בזיהוי פתרונות, בהוצאתם לפועל ובתמיכה בהם. אנו מאמינים ששינוי מערכתי חייב להתרחש ברמת הפרט, ברמה הארגונית, ברמת השטח וברמת התחום. זו הסיבה שאנו מממנים פעילויות צדקה והסברה בארה"ב, ומפעילים תוכניות לפיתוח מנהיגים ככוח מרכזי בהנעת שינוי.  
  
אנו משלבים בעבודתנו חשיבה יזמית עם גישה קפדנית:

* **הקשבה** לקהילות ולאנשים המושפעים ביותר מהסוגיה שעל הפרק;
* **למידה** ממומחים, ממחקרים ומניסיונות קודמים לפתור את הבעיה;
* **מציאת** שורש הבעיה והבנת הפערים המערכתיים הרחבים המשפיעים עליה**;**
* **השקעה** לטווח ארוך במנהיגים ובארגונים בעלי יכולת לחולל השפעה; וכן
* **שינוי** הגישה שלנו ככל שאנו מבינים את הסוגיה טוב יותר, וכאשר התנאים הרלוונטיים משתנים.

אנו מאמינים שפילנתרופיה יעילה צריכה להשתמש במגוון גישות ותשומות כדי לטפל בבעיות מורכבות מכמה זוויות. הכלים שבהם אנו משתמשים כדי להניע שינוי כוללים:

* **חלוקת** מענקים רב-שנתיים בוני יכולת לארגוני מפתח בתחומי הפעילות שלנו;
* **הפעלה** והשקעה בתוכניות שנועדו לפתח מנהיגים חזקים;
* **הגייה והרצה** של תוכניות פיילוט של יוזמות חדשות בעלות פוטנציאל הנותנות מענה לפערים במערכת;
* **יצירת מפגשים וחיבור** בין ארגונים העושים עבודה משלימה ובניית "קהילות מעשה" (communities of practice) לחיזוק הלמידה ולהגברת שיתוף הפעולה;
* **השקעה** במחקר ובהערכה כדי לספק תובנות לעבודתנו ולבנות מאגר ידע בתחום ספציפי;
* **עבודה בשיתוף** עם קרנות אחרות, שותפים בקהילה ומוסדות ציבוריים כדי להרחיב את היקף ההשקעות שלנו; וכן
* **תמיכה** בפעילות הסברה בארצות הברית, לרבות יצירת קשרים ועבודה לצידן של ממשלות במטרה להשפיע על המדיניות הציבורית במגוון רחב של סוגיות.

כאשר מדובר במקבלי מענקים, אנו מוכנים להיות הראשונים שנותנים להם כסף, ולהשקיע בקיימות לטווח ארוך. אנו מודעים למאזן הכוח הטבעי בין תורמים למקבלי מענקים, ומתייחסים למקבלי המענקים שלנו כאל שותפים לדרך ומומחים בתחום פעילותם. זו הסיבה שלעתים קרובות אנו מעניקים מענקי תפעול כלליים שמאפשרים לארגונים אלה לחשוב לטווח הארוך וליישם אסטרטגיה שתשיג באופן הטוב ביותר את המטרות המשותפות שלנו. בנוסף למענקים, אנו מציעים לאותם ארגונים גם סיוע משמעותי בתהליך בניית היכולת שלהם, וזאת במטרה לאפשר להם להעמיק את מומחיותם במגוון תחומים, לרבות הערכה ולמידה, תקשורת, פיתוח מנהיגות וגיוס כוח אדם מוכשר, ועוד.  
  
אנו בקרן משפחת שוסטרמן עובדים קשה כדי להבטיח שהפעילות הפילנתרופית שלנו תשקף את ערכי היסוד שלנו. אנו שואפים לטפח תרבות שמשלבת נכונות לחדשנות, גמישות ונטילת סיכונים עם מחויבות ללמידה, בדיקה מעמיקה והשפעה בשטח. אנו שואפים גם להטמיע את עקרון הצדק בפעילות הפילנתרופית שלנו, באמצעות טיפוח סביבות שבהן נשמעים קולות ונקודות מבט מגוונות ושבהן מתרחש שיפור מתמיד של התהליכים ושל המדיניות שלנו.  
  
בסופו של דבר, אנו מאמינים שהגישה הדינמית והמגוונת שלנו תעזור לנו להניע שינוי מערכתי ולתרום לבנייתה של חברה צודקת יותר ומכלילה יותר.  
  
*עקב האופי האסטרטגי והממוקד של חלוקת המענקים שלנו כיום, אנו לא מקבלים בקשות או הצעות למימון שלא אנחנו יזמנו. אנו עובדים ללא הרף כדי לזהות מועמדים פוטנציאליים לקבלת מענקים באמצעות נהלי בדיקת נאותות, ומבקשים הצעות ממספר מוגבל של ארגונים שנכללים* [*בתחומי הפעילות שבהם אנו מחלקים מענקים*](https://www.schusterman.org/).

**החזון והערכים שלנו**

**הקרנות הפילנתרופיות של משפחת צ'ארלס ולין שוסטרמן (שוסטרמן) שואפות לעתיד שבו ארה"ב וישראל יגשימו את האידיאלים הנעלים ביותר שלהן ויתאפיינו בחברה צודקת יותר ומכלילה יותר**

אנו פועלים למען צדק גזעי, מגדרי וכלכלי בארצות הברית, ולמען טיפוח חברה יהודית תוססת ומכילה יותר. בישראל, אנו פועלים למען מולדת בטוחה לעם היהודי, דמוקרטיה משגשגת וחברה מכלילה הדואגת לאנשים הפגיעים שבה. אנו שואפים לחולל ולתמוך בשינויים מערכתיים ארוכי-טווח על ידי השקעה במנהיגים, בארגונים ובמדיניות הציבורית של ארצות הברית.

ערכים

החזון הפילנתרופי שלנו נטוע במחויבותנו לתיקון עולם, להתנהלות בדרך ארץ כלפי כל אדם, ולבניית קהילות מכלילות.

ערכים אלו מנחים את ההשקעות שלנו ומעצבים את האופן שבו אנו פועלים.

אלו הערכים שלנו:

* **צדק:**אנו שואפים ליצור חברה שוויונית, מכלילה ומכבדת יותר. אנו עובדים עם שותפים בעלי אמונות, השקפות עולם, אוריינטציות ורקעים מגוונים כדי לקרוא תיגר על אי-צדק ודעות קדומות ולטפל בצרכים של קהילות שוליים בארצות הברית ובישראל.
* **השפעה:** אנו חותרים לשינוי אמיתי באמצעות השקעה בארגונים ובמנהיגים המסוגלים להתמודד היטב עם אתגרים קשים ועם בעיות מורכבות. אנו יודעים ששינוי דורש זמן ומבססים את ההשקעות שלנו על המציאות בשטח ועל הוכחות בדבר פעילויות מוצלחות.
* **אופטימיות:** בפעילותנו אנו בוחרים לראות את האפשרי ולא את הבלתי אפשרי. אנו משקיעים במערכות היחסים שלנו ומכבדים את אבני הדרך בתהליך להשגת שינוי משמעותי. אנו מקפידים לעבוד מתוך חמלה לצד הקפדה ולמידה מההצלחות ומהכישלונות שלנו.
* **ענווה:** אנו יודעים שמקבלי המענקים והשותפים שלנו מתמודדים מדי יום עם אתגרים בלתי נתפסים, ושהתשובה אינה נמצאת אף פעם בידיו של אדם או גוף אחד. אנו משתדלים להקשיב בתשומת לב, לנהל דיון ושיח, ללמוד מנקודות מבט מגוונות, ולפעול מתוך כבוד מתוך מטרה משותפת, ולא מתוך שיקולי אגו.
* **שיתוף פעולה:**אנו מאמינים שאנו יכולים להגיע להישגים טובים יותר באמצעות חשיבה משותפת על פתרונות. אנו שואפים לעבוד בשיתוף פעולה עם מקבלי מענקים, עם קרנות אחרות ועם האנשים שאנו משרתים. אנו חותרים להשתפר ולחלוק באופן יזום את מה שלמדנו עם שותפינו, ועם המגזרים שבהם אנו פועלים.

אנו רואים לנגד עינינו תמיד את מילותיו של רבי טרפון, מגדולי התנאים ביהדות, שפנה אל כל האנושות באמרו: "לא עליך המלאכה [מלאכת תיקון עולם] לגמור, ולא אתה בן חורין ליבטל ממנה".

תחומי פעילות

עבודתנו מתמקדת בשבעה תחומים עיקריים, שבהם אנו מקווים להשיג השפעה עמוקה ומתמשכת.

* **צדק פלילי:** אנו שואפים לבנות קהילות בריאות ובטוחות באמצעות הפסקת פרקטיקות של יחס מפלה וכליאת יתר, לתקן את הנזק שגרמה מערכת משפטית המושתתת על גזענות מובנית, וליצור נתיבים חדשים לצדק ולביטחון.[למדו עוד על עבודתנו בתחום הצדק הפלילי](https://www.schusterman.org/additional-investments/criminal-justice-reform).
* **חינוך:**אנו שואפים לבנות חברה שוויונית שבה תלמידים שחורים ולטיניים משכבות סוציו-אקונומיות נמוכות נהנים מנגישות לחינוך מא' עד י"ב, חינוך איכותי ורלוונטי מבחינה תרבותית, אשר מעצים אותם לפעול לשחרור חברתי וכלכלי. [למדו עוד על עבודתנו בתחום החינוך](https://www.schusterman.org/education).
* **צדק מגדרי וצדק בתחום הפריון:**אנו שואפים לבנות עולם שוויוני שבו נשים, טרנסג'נדרים מכל המינים ואנשים א-בינאריים, במיוחד נשים שחורות ונשים מקבוצות מיעוט אתניות אחרות, זוכות וזוכים לידע וטיפול בנושאי מיניות ופריון, לכוח פוליטי וכלכלי רב יותר ולביטחון אישי בכל היבטי החיים. [למדו עוד על צדק מגדרי וצדק רבייתי](https://www.schusterman.org/additional-investments/gender-and-reproductive-equity).
* **ישראל:**אנו שואפים לחזק את ישראל כמדינה בטוחה לעם היהודי, כדמוקרטיה משגשגת וכחברה מכלילה הדואגת לאנשים הפגיעים ביותר שבה. [למדו עוד על עבודתנו בישראל](https://www.schusterman.org/content/israel).
* **קהילה יהודית:**אנו שואפים לחזק את הקהילה היהודית באמצעות עידוד צעירים להתחבר לערכים יהודיים פלורליסטיים, להעמיק את ההבנה שלהם בסוגיות הנוגעות לישראל ולפעול למען עולם טוב יותר. [למדו עוד על עבודתנו בקהילה היהודית](https://www.schusterman.org/community-israel).
* **טולסה, אוקלהומה:** אנו תומכים במשפחות ובצעירים המתמודדים עם ההשפעות של אי שוויון חברתי, גזעי וכלכלי ופועלים להעצים אותם ולספק להם את הידע והמשאבים הנדרשים להסרת החסמים המערכתיים ולעצב את עתידם כראות עיניהם. [למדו עוד על עבודתנו בטולסה](https://www.schusterman.org/local-initiatives).
* **זכויות הצבעה:**אנו תומכים במאמצים לאפשר לכל אזרחי ארה"ב לממש את זכותם החוקתית להצביע בקלות ובבטחה, ללא חשש מדיכוי בוחרים, כדי שיוכלו להשמיע את קולם ולזכות לייצוג הוגן בקביעת מדיניות. [למדו עוד על עבודתנו בתחום של דיכוי בוחרים.](https://www.schusterman.org/additional-investments)

כחלק מהעיסוק שלנו בזהות יהודית וישראלית, אנו מפעילים שורה של יוזמות שנועדו לטפח מנהיגים ולהעצימם:

* **REALITY** מביאה קבוצה מגוונת של יזמים מובילים ומעוררי השראה למסע מכונן בישראל כדי לחזק את כישורי המנהיגות שלהם, את הרוח היזמית שלהם ואת הזיקה שלהם לישראל. [למדו עוד על REALITY.](https://www.schusterman.org/jewish-community-and-israel/signature-initiatives/reality-experience)
* **ROI Community** היא רשת עולמית של מנהיגים יהודים צעירים השואפים לחדש את החיים היהודיים ולקדם שינוי חברתי חיובי בישראל, בארה"ב וביהדות התפוצות. [למדו עוד על ROI Community.](https://www.schusterman.org/jewish-community-and-israel/signature-initiatives/roi-community)
* **תוכנית עמיתי שוסטרמן** היא תוכנית מנהיגות אקסקלוסיבית המיועדת למנהיגים יוצאי דופן בקהילה היהודית השואפים לחולל שינוי בסביבה שלהם, בעולם היהודי ובכלל. [למדו עוד על תוכנית עמיתי שוסטרמן.](https://www.schusterman.org/jewish-community-and-israel/signature-initiatives/schusterman-fellowship)

הצהרת גיוון (אומצה על ידי הקרן באוגוסט 2007)

*הקרנות הפילנתרופיות של משפחת צ'ארלס ולין שוסטרמן דוגלות בגיוון בנהלי ההעסקה שלהן, בארגונים בהם הן תומכות ובכל שאר פעילויותיהן. אנו מאמינים שהבנה והערכה של הבדלים - גיל, צבע עור, מוגבלות, מגדר, גזע/מוצא אתני, לאום, דת, נטייה מינית, זהות והבעה מגדרית - יוצרות קהילות בריאות ומכלילות. אנו מאמינים שכאשר אנו מכבדים את כל האנשים ושומעים את כל הקולות - ומעריכים את האנושיות שכולנו חולקים - אנו מקבלים החלטות טובות יותר עבורנו ועבור הקהילות שאנו משרתים.*